निराला ने मुख्यतः आत्मकथात्मक शैली में कहानियाँ लिखी हैं| ‘चतुरी-चमार’, देवी’, ‘राजा साहब को ठेंगा दिखाया’, ‘प्रेमपूर्ण तरंग’, ‘स्वामी सारदानंद जी महाराज और मैं’, ‘क्या देखा’, ‘सुकुल की बीवी’ इत्यादि में कथावाचक के रूप में लेखक की उपस्थिति दर्ज है| 1936 के पूर्व की कहानियों पर जहां रुमानियत का प्रभाव है वहीं 1936 के बाद की कहानियाँ यथार्थवादी हैं| आत्मकथात्मक शैली में लिखी निराला की कहानियाँ उन बड़े लेखकों की कहानियों से ज्यादा श्रेष्ठ हैं जिसमें कथावाचक मुख्य हो जाता है बाकी के पात्र गौण| बाकी के पात्र कथावाचक के चरित्र के आगे फीके नजर आते हैं| जबकि निराला एक तटस्थ वक्ता की तरह कथा का पूरा कलेवर प्रकाश में ले आते हैं| इसमें कथावाचक कहानी का पात्र हो कर भी दूसरे की संवेदना का अपहरण नहीं करता, बल्कि उसे वह और भी उद्भाषित कर देता है, पाठकीय संवेदना का आधार बना देता है| अपनी ‘मैं’ शैली में लिखी कहानियों में निराला अपनी बेलाग आत्मालोचना भी प्रस्तुत करते है| ‘मैं’ शैली के अहम् में अधिकतर कहानीकार ‘मैं’ को सर्वग्य एवं सर्वव्यापी भी बना देते हैं|